Kişilər deyirlər
Vallah, gətiriblər bizi lap cana qadınlar, 
Heç oxşamayırlar belə insana qadınlar.

Bir qədri bu məktəbdən uzaq, sadəcə qızdır, 
Zalım qızı həs-hüs tanımaz, sanki öküzdür, 
Sındırdı, güvəc boşqabı guya ki, donuzdur, 
Hər nə desələr arvada, vallahi ki, düzdür. 
İnsan deyil, oxşar hamı heyvana qadınlar; 
Vallah, gətiriblər bizi lap cana qadınlar.

Arvad nə? Uşaq, ər nədir? İnsan dili bilməz; 
Paltarları hisdən qaralarsa, yenə silməz; 
İnsan kimi dil bilsə əgər, böylə döyülməz; 
Yox fəhmü zəkası, yenə də ar edib ölməz 
İnsanlığın adabına biganə qadınlar; 
Çıxsın necə insan kimi meydanə qadınlar?!

Bir qədri də vardır oxuyub elmi-filanı, 
Bir az da bilir qatma-qarış rusi lisanı, 
Bir kəlmə də türkicə danışmaz, çıxa canı, 
Guya ki, veriblər əlinə cümlə cahanı, 
Yainki çıxıb təxti-Süleymana qadınlar, 
Baxmaq diləməz hali-müsəlmana qadınlar.

Fikrində nədir? Modalı paltar, qısa şalvar; 
Fikrində nədir? Pudra ilə rəng, iki xalvar; 
Fikrində klub, bir kavaler, bir də ki, bulvar, 
Təqlid eləyir qeyriyə murdar qızı, murdar. 
Oxşar belə quyruqlu obezyana qadınlar, 
Dünyanı ediblər dəxi virana qadınlar.

Təqsir özünüzdə, nəyə fəryad eləyirsiz? 
Bir-bir kişinin eybini tədad eləyirsiz; 
Min hiylə qurub, min kələk icad eləyirsiz. 
"Qırdı bizi ərlər", - deyə boş dad eləyirsiz, 
Bizdən aççılın bircə, a divanə qadınlar! 
Qoymaz dəxi bu bicliyi bir yana qadınlar. 
Vallah, gətiriblər bizi lap cana qadınlar; 
Heç bənzəməyirlər belə insana qadınlar.

Şeirlər